
PATNJA I ŽALOST, GRIJEH I POMIRENJE U STADLEROVIM 
POSLANICAMA 


Sažetak 


Patnja i žalost, grijeh i pomirenje stari su koliko i čovječanstvo. Međusobno su 
isprepleteni, a s čovjekom povezani kao ulje i fitilj. Zato su za čovjeka vječna pitanja: 
Zašto pati i kako se nositi s patnjom? Uzroci njegove patnje su vrlo složeni, a svakako 
u dobroj mjeri leže u njemu samome. On je razapet između svoje ograničenosti i težnje 
za neograničenošću, između vlastitih krivih odnosa prema svijetu, sebi, drugome, Bogu 
isl 

Za teologa patnja postavlja izravno pitanje smisla stvaranja i postojanja. U 
Starom zavjetu se patnja promatrala kao posljedica grijeha, kao osobno prokletstvo 
i kazna za grijehe. Teologija Novoga zavjeta razvila je dublji kristološki i eklezijalni 
pristup patnji. Ona čovjekove patnje gleda u Kristovu zrcalu. On je svojom smrću oslo- 
bodio čovjeka od vječne smrti, a patnju mu je ipak ostavio kao put prema blaženstvima. 
Zato Novi zavjet ne gleda svaku patnju kao kaznu, nego kao vrijeme kaljenja i sazrije- 
vanja, kao mogućnost izbavljenja čovjeka i proslave Boga. Za čovjeka je patnja rešeto 
njegove vjere, podupirač njegove nade i dokaz njegove ljubavi. Ako je prihvaća iz vjere i 
sjedinjuje se s trpećim Kristom, onda ne pati sam, nego s njime pati Krist te cijela Crkva 
koja se solidarizira s njime. 

Stadler u svojoj teologiji promatra čovjekov grijeh kao uvredu Bogu preko 
bližnjega i kao opasnost za svetost Crkve. Kako i patnja, tako i grijeh ima tisuće lica 
i naličja. Teološki se uvijek promatra kao slobodni čovjekov pristanak na grijeh koji 
uz osobne ima i eklezijalne posljedice. Prema Stadleru uzrok grijeha nije u Bogu, niti 
u Sotoni, nego u čovjekovoj volji. U grešnom procesu on ističe taktiku Sotone koji prvo 
čovjeka oslobađa straha da se grijeh počini, a poslije ulijeva čovjeku strah da se grijeh 
ne ispovjedi. Zato grijeh zavređuje kaznu i traži zadovoljštinu. Isus je prinio žrtvu za 
čovjekove vječne kazne, a od njega očekuje da sam prinese zadovoljštinu za vremenite 

kazne. U procesu pomirenja Bog se služi svećenicima koji prema grešnicima trebaju 
biti suci i liječnici, prvenstveno ističući Božju ljubav i milosrđe, zaokružuje Stadler. 

U ovom članku se primarno iz egzistencijalne perspektive prvo kratko pred- 
stavlja patnja i žalost. Zatim se prvenstveno na temelju njegovih poslanica iznose 
Stadlerovi teološki pogledi na patnju i žalost. U trećem dijelu predstavlja se Stadlerovo 
razumijevanje pogubnosti grijeha i potrebe sakramentalnog pomirenja. U članku nije 
moguće cjelovito teološki dublje predstaviti isprepletene i složene dogmatske, moralne, 
pastoralne, filozofske, psihološke i ine poglede na patnju i grijeh. Članak želi pokazati da 
je Stadlerov pristup naznačenim pojmovima primarno pastoralne i moralne naravi, a 
način dogmatskog obrazloženja da je tipično neoskolastički u povezivanju teologije kri- 
ža (muke, smrti, patnje, žalosti, grijeha i pomirenja) s teologijom uskrsnuća i proslave. 

Ključne riječi: Stadler, patnja, žalost, grijeh, pomirenje. 


Uvod 


Bosna, u koju Stadler dolazi, za Andrića je mukla zemlja u kojoj 
se u zraku osjeća studena patnja bez riječi i vidljiva razloga.! Andrić 
ovdje ponajmanje misli na fizičke boli, a puno više na nutarnje patnje, 
koje su često plod raznovrsnog trpljenja, a posebno su teške kada se 
osjećaju kao posljedica mržnje i nesnošljivosti u čemu Bosna nije si- 
romašna. Prema Selimoviću da mržnja ima miris, imala bi miris krvi, 
da ima boju, imala bi crni trag, a da gori, sukljao bi plamen.“ U takvu 
razumijevanju i doživljavanju patnje narodna mudrost iz Bosne kaže 
da je nevolja gola najbolja škola. 

Stadler je došao u takvu Bosnu punu patnje. S njom i njezinom 
patnjom je nerazdvojno srastao poput vodika i kisika u vodi. I prije 
svojega dolaska osjetio je svu težinu patnje. S jedanaest godina ostao 
je siroče bez oca i majke. Cijeli njegov životni put odrastanja, školova- 
nja, djelovanja bez daljnjega je bio put patnje, pravi križni put. Budući 
da je sam mnogo trpio i sada došao u zemlju punu raznovrsne patnje, 
Stadler je razvio izniman osjećaj za patnju i posebno za one koji pate. 
Taj trag je ostavio u svojim poslanicama. 

Naslov ovoga rada ima na izgled dva nespojiva dijela. Dok su na jednoj 
strani patnja i žalost višestruko međusobno povezane, jednako tako 


1 Za njega je Bosna zemlja mržnje, a u zemlji mržnje najviše mrze one koji odbijaju 
mrziti. Usp.: Ivo ANDRIĆ, Na Drini ćuprija. Višegradska kronika (Zagreb: 1950.), 
112. O patnji od istog više: Travnička kronika (Sarajevo: Svjetlost ; Zagreb: 
Mladost, 1977.), 102; 147; 176; 234; 236; 296-297; 396; 416; 436 i sl. Mržnju 
u Bosni Andrić opisuje na više mjesta, usp.: ,Pismo iz 1920.4 Deca (Sarajevo: 
Svjetlost ; Zagreb: Mladost, 1977.), 182. 

2 Usp.: Meša SELIMOVIĆ, Derviš i smrt (Sarajevo: Svjetlost, 1977.), 241. 

grijeh i pomirenje čine jednu cjelinu, dotle se čine međusobno teško 
povezivim dva dijela ove teme. Ipak u dubljem pogledu oni su teološki 
usko vezani, a njihova spona je grijeh. Patnja uzrokuje žalost, a njih 
obje uzrokuje grijeh koji treba pomirenje. Prema Stadleru patnja i tr- 
pljenje, bol i bolest posljedice su grijeha.? 

Ovdje podrobnije istražujemo Stadlerov teološki stav i osobni 
odnos prema patnji i žalosti, grijehu i pomirenju kao profilu njegove 
osobnosti, koju je ostavio u svojim pastoralnim poslanicama koje su 
objavljene na oko 800 stranica. Tražimo odgovor na pitanje: Kako ih je 
Stadler doživljavao i tumačio? Zato se u prvom dijelu članka kratko te- 
meljno predstavlja opće egzistencijalno-antropološko polazište o pat- 
nji i žalosti kao odskočnoj dasci Stadlerovu teološkom razumijevanju 
i izlaganju patnje koje se obrađuje u drugom dijelu. U trećem dijelu se 
pristupa Stadlerovu poimanju grijeha i opraštajuće milosti. Složeni i 
isprepleteni pogledi na ova pitanja zahtijevali bi po sebi dublji teološki 
pristup iz raznih vidova, ali ovdje je cilj istaknuti samo Stadlerov po- 
gled na njih. U širim zaključnim mislima povlače se neke zaokružene 
teološke paralele. 


1. Egzistencijalno-antropološko samopredstavljanje patnje * 


Nemam baš puno vremena za predstavljanje jer imam puno 
posla. Zato samo ukratko: pojavljujem se na svim jezicima. Na hrvat- 
skom mi je ime Patnja. Imam mnogo nadimaka: bol, križ, trpljenje, 
muka, tuga, nevolja, tjeskoba, da ih više ne nabrajam. Ja sam u sebi ne- 
što neizrecivo, a vrlo osjetljivo. Prodrla sam u čovjekovu krv, čak je pi- 
jem; obuzela sam njegovo srce i probadam njegovu dušu. Nemam lica, 
imam samo mnogobrojna naličja. Imam okus gorčine i pelina; mirišem 
na besmisao i revolt; neprozirne sam boje očaja; nagrizam nadu, vjeru 
i dušu. Ja sam ponosna zaraza koja brzo raste i još se brže umnaža. 
Zbog mene čovjek gubi apetit, loše spava, često povraća, trese se i kad 
nije hladno, dobiva čir na želucu, pada u očaj. Ja čovjeka degradiram, 


3 Usp.: Josip STADLER, ,Pokora i pomirenje u jubilarnoj 1900. godini“, Pavo 
Jurišić (ur.), Pod barjakom Srca Isusova. Pastoralne poslanice svećenstvu i puku 
(Sarajevo: 2001.), 396. Ovakav naslov i sve druge iz ovog izdanja daje priređivač 
zbirke prigodom tiskanja Stadlerovih poslanica. 

4 Vlastiti tekst i pogled na bit patnje inspiriran prema mislima iz knjige: Mijo 
ŠKVORC, ,Pojam i problem tjeskobe“, Bogoslovska smotra (BS), 37, 3-4 (1967.), 
331-334; 341 i Psalma 22. Vidi također: Paul TOURNIER, Lice patnje. Spoznaja 
smisla života u mračnom trenutku (Đakovo: UPT, 1996.). 

ja sam zapravo grobar njegova bića. Zbog mene čovjek ima osjećaj da 
nije čovjek, nego crv, da je ruglo ljudi i prezir naroda. Zbog mene se 
čovjeku suši grlo poput crijepa na krovu, a jezik mu se za nepce lijepi. 
Zbog mene čovjek ima osjećaj da ga napada čopor pasa, da ga okružu- 
ju zločinačke bande, da mu probadaju ruke i noge, da mu prebiru sve 
kosti njegove. Moj ubod ih žeže kao trnje zapaljeno. Mislim da sam o 
sebi dosta rekla, a ni blizu sve. Ostavila sam da ivi o meni nešto kažete. 
Hvala na pozornosti do skorog susreta! 

Patnja i žalost su usko povezane. Gledano antropološki žalost 
obeshrabruje srce, izaziva klonulost duha, jača je od fizičke bolesti, 
mnoge je u grob sahranila. Ona prožima duh i tijelo cijeloga čovjeka 
do njegova klonuća. Prema Tomi Akvinskom ona ima svoju razornu 
snagu iznutra koja blokira psihosomatsku vitalnost, koja opterećuje 
odnos prema Bogu i čovjeku." 

Kratko egzistencijalno samopredstavljanje patnje i žalosti 
upućuje na smisao patnje, boli, zla i smrti. Već iz egzistencijalnog vida 
patnja je usko vezana s pitanjem: Što je čovjek i zašto je stvoren? Ned- 
vojbeno je da je njegovo trpljenje nerazdvojno povezano sa smislom 
njegova života i stvaranja. 

Iz toga slijedi drugo logično pitanje: Kako se čovjek nosi s tom 
patnjom? Iz uvodnog samopredstavljanja patnje jasno je da je ona te- 
meljno ljudsko iskustvo, koje vodi u neku izoliranost i bespomoćnost, 
koje uzrokuje strah i osjećaj ograničenosti, a ukazuje na prolaznost 
i nestajanje. Ipak čovjek u svojoj naravi teško prihvaća posvemašnje 
uništenje i potpuno nestajanje. Nesvjesno se protiveći nestajanju, u 
čovjeku se neprestano buni neka klica vječnosti protiv vječne smrti i 
nepovratnog umiranja. U njemu ono tjelesno teži za nekim produhov- 
ljenjem i nastavkom života. 

Kako i prije, tako i čovjek današnjice traga za svojom srećom i 
radošću, a pri tome često izbjegava patnju i žalost.“ U svojemu traga- 
nju on često posrće i skreće s pravoga puta tražeći odgovore u ovisno- 
sti droge, alkohola, nasilja i sl. Ni čovjeku vjerniku nije lako u patnjama 
i kušnjama pronaći pravi put do sreće i radosti. Njemu je svaka patnja 


Usp.: Toma AKVINSKI, Summa theologicae, 1. II. q. 35-39., citirano prema: 
WEILNER I., ,Trauer, Traurigkeit“, Lexikon fir Theologie und Kirche, 10; 
(Freiburg: Herder, 1986.), 324-325. 
6 Usp.: Tanja RADIONOV, ,Smisao života i patnje promatran kroz katoličko- 
teološku i psihološko-logoterapijsku perspektivu“, Obnovljeni život, 72 (2017.), 
517-529. 

prevelik zalogaj koji mu zastane u grlu kao neriješeno pitanje, kao ta- 
mna sablazan koja ga tjera u očaj i depresiju, a katkada i na parnicu s 
Bogom. I među kršćanima, na žalost, mnogi traže izlaz iz patnje ili u 
bježanju, ili u opijanju ,ili u drogiranju, ili u suicidu i sl. Ali upravo kroz 
patnju čovjek sazrijeva. Preko patnje upoznaje svoje granice i iskusi 
da za njegovu vlastitu sreću nije dostatan samo on. Zato je patnja ne- 
što kao rešeto čovjekove vjere, kao podupirač njegove nade, kao do- 
kaz njegove ljubavi. 

Kada su u pitanju ljudski izvori patnje koju svjedoče i biblijske 
stranice, onda se prema Josipu Ćuriću mogu ponuditi tri međusobno 
povezana vidika. Mnoge patnje izviru ili iz iskustva čovjekove ograni- 
čenosti, ili iz čovjekove težnje za neograničenošću, ili iz nekog optere- 
ćenog odnosa sa svojim Stvoriteljem iz čega proizlaze i krivi odnosi sa 
svojim ljudskim sustvorenjima.? 


2. Stadlerov teološki pristup patnji i žalosti 


Stadleru je kao filozofu, teologu i pastiru itekako bilo egzisten- 
cijalno poznato da je patnja univerzalna antropološka baština svako- 
ga čovjeka. On zna da nema čovjeka kojega ne snalaze neke patnje i 
nevolje, da nema čovjeka koji ne bi nešto trpio bilo na tijelu, bilo na 
duši. Tome je Stadler pastirski dodao da nema čovjeka na kojeg ne bi 
navaljivali i nevidljivi neprijatelji kao zli duhovi zbog kojih čovjek pati. 
Patnja se u Stadlerovo vrijeme umnažala, naročito ratnim stradanjima. 
Stadler je to osjećao i sbolom konstatirao. Posve jasno je zamijetio da 
sve češće stupa pred kršćane njegova vremena Spasitelj u osobama 
golih, hromih, bolesnih, mukotrpnih, ranjenih, zapuštenih, siročadi 
bez oca ili majke. Uz sve to znao je da velike nesreće prate druge po- 
teškoće kao nestašica, skupoća, glad... Znao je da ima gladnih koji se 
stide prositi. Zaključivao je da sve što je nevolja veća, da treba i ljubav 
biti veća i usrdno pozivao vjernike i svećenike da se smiluju sirotama, 
da im olakšaju njihovu nevolju i bijedu s teološkim obrazloženjem mo- 
ralnog načela: kako se ponašamo prema bližnjima, tako se ponašamo 
prema Gospodu (Mt 25,40) ili drukčije sročeno: ljubav prema bližnje- 
mu izvire iz ljubavi prema Bogu. Isti im je izvor, zaključivao je Stadler.? 


7 Usp. Josip ĆURIĆ, ,Nema ljubavi bez boli“, Obnovljeni život, 44 (1989.), 535- 
538. 

8 Usp.: Josip STADLER, ,Ratni zavjet“ kao pomoć stradalima“, Pod barjakom Srca 
Isusova, 748. Usp. također poslanicu: ,Zakon ljubavi prema Bogu i ljudima“, Pod 

U teološkom smislu za Stadlera,? patnje općenito uzevši, nisu 
nikakvo čudo ako se na njih gleda kao na Božje odredbe. Prema njemu 
to najbolje svjedoče mučenici koji su patnje prihvaćali iz Božje ruke i 
bili najsretniji ljudi. Sve patnje i tegobe ovoga svijeta nisu u sebi zlo, 
što više one nas vode u nebeske visine. Nadbiskup zaključuje da upra- 
vo zato pravednika ništa ne može ražalostiti jer sve prihvaća kao Božju 
volju, a sve trpi na Božju slavu. Time Stadler ne niječe egzistencijalnu 
patnju i trpljenje čovjeka, nego ih teološki drukčije tretira ako ih čo- 
vjek prihvaća kao Božju volju. Stadler obrazlaže da je zlo povezano sa 
zlom voljom određenog grešnika koja se ne želi podvrći volji Božjoj. 
On ističe da je Isus došao da nas oslobodi od zla, a ne od križeva i 
muka, tegoba i nevolja. Pri tome naglašava da zlo nije u križu, nego u 
volji koja odbija križ i u srcu koje se protivi onome što mu Bog šalje.!“ 
Moglo bi se u Stadlerovu duhu zaključiti da Bog preko naših nevolja 
ispituje našu volju. 

Kao pastir koji je zabrinut za spas svojih vjernika Stadler je 
1890. pisao poslanicu svojemu puku o smrti Isusovoj i o sedam riječi s 
križa. U njoj on kristološki uokviruje patnju. Pri tome ističe da je Isus 
cijeli život podnosio patnju i boli, a posebno u svojoj muci i smrti na 
križu. Poput Sluge Jahvina bio je prezren i odbačen, uzeo je naše boli 
na se. Isus je za nas trpio kao da je sam zgriješio jer nas je ljubio do 
kraja. Više je ljubio nas nego sebe samoga, ističe Stadler i pjesnički 
dodaje da je Isus naklonio glavu da nas spasi, da je raširio ruke da nas 
zagrli, da je otvorio prsa da nas ljubi. Iz beskrajne ljubavi prema nama 
svojom patnjom oprao je naše grijehe. Pri kraju zaključuje da je muka 
i smrt Kristova otvorena knjiga njegove ljubavi.!! 

Oslanjajući se na Augustina, Stadler je na drugom mjestu tu- 
mačio da Bog ne šalje zlo izravno na čovjeka, nego pripušta da netko 
drugi to čovjeku učini, a od čovjeka, kojemu se zlo nanosi, traži da to 
prihvati kao od Boga poslano. Prema Stadleru sve patnje i nevolje ima- 


barjakom Srca Isusova, 755. Navodeći Tomu Akvinskog i Grgura Velikog (dva 
plamena, a isti oganj), Stadler pojašnjava da se kršćani po ljubavi prepoznaju 
koja obuhvaćai neprijatelje jer od pomanjkanja vjere dolazi mržnja, usp.: ,Zakon 
ljubavi. Mržnja kao manjak vjere“, Pod barjakom Srca Isusova, 760; 765; 768. 


9 Ovdje se ograničavam na njegove pastoralne poslanice izostavljajući neke druge 
duhovne spise, kao npr. Glasnik svetog Josipa; Glasnik presvetog Srca Isusova, 
fi Theologia fundamentalis I. i II., te mnogobrojnih molitvenika, propovijedi i sl. 


Usp.: Josip STADLER, »Životne poteškoće i molitva“, Pod barjakom Srca Isusova, 
729-737. 

11 Usp.: Josip STADLER, ,Isusova smrt i sedam riječi s križa“ Pod barjakom Srca 
Isusova, 207-213. 

ju svoja tri teološka smislena cilja i učinka. Prvo Bog nas njima kuša i 
daje nam prigodu da mu pokažemo da ga ljubimo. Drugi smisao ljud- 
skih tegoba Stadler gleda u zasluženim kaznama koje vrednuje kao 
posljedice grijeha, a treći smisao vidi u želji da nas Bog kroz patnje 
poboljša, zaključuje u poslanici svećenicima 1915. god.!“ 

U istoj poslanici se pitao i obrazlagao kako se kršćanski po- 
našati u patnjama? Kršćanski put za njega znači da u patnjama treba 
prepoznavati i prihvaćati Božju volju. On savjetuje da kršćanin tre- 
ba prihvatiti patnje iz Božje ruke ma kako one bile teške i mučne te 
ih strpljivo i postojano podnositi. Štoviše, on savjetuje da kršćanin u 
patnjama s jedne strane treba ustrajno moliti za Božju milost i snagu 
u nevoljama, ali tako da mu je više stalo do poštovanja Božje volje, 
njegove časti i slave nego do njegova oslobođenja od patnja i nevolja. 
Dakle, slava Bogu je bezuvjetna, a oslobođenje od tegoba je za njega 
uvjetno, samo ako je to volja Božja. Stadler ovdje zaključuje da bi pravi 
kršćanin, pretpostavljajući da je njegova patnja na veću slavu Božju, 
trebao moliti da ga Bog ne oslobodi patnje, nego da mu je produlji u 
svojoj volji,!? što je danas mnogim kršćanima teško prihvatljivo. 

Kroz ovakve misli i poticaje Stadler je primjereno dokazao da 
je imao srca za sve patnike i nevoljnike svojega vremena bez obzira na 
vjeru i nacionalnost. Sam je naučio patiti od malena. Također je sam 
osjetio pomoć drugih u svojim vlastitim nevoljama. Kao vrhbosanski 
Nadbiskup odgajao je svoje vjernike za kršćansko prihvaćanje patnje, 
a svoje riječi o patnji je nedvojbeno potvrđivao svetopisamskim tek- 
stovima i biblijskim primjerima, te praktičnom ljubavlju prema svim 
nevoljnicima, što je dobar temelj u procesu njegove beatifikacije. 


3. Stadlerovo isticanje pogubnosti grijeha i ljubavi Božje 
po praštanju 


Kao i za druge teologe, tako je i za Stadlera grijeh, poput ljudske 
patnje, u sebi tajna, mysterium iniquitatis.!* U tom misteriju Stadleru je 


12 Usp.: Josip STADLER, »Životne poteškoće i molitva“, Pod barjakom Srca Isusova, 


730-731; 733-734. 

Usp.: Josip STADLER, ,Životne poteškoće i molitva“, Pod barjakom Srca Isusova, 
735-736. 

Usp.: Piet SCHOONENBERG, ,Mysterium iniquitatis, pokušaj tumačenja istočnog 
grijeha“ Svesci 19-20 (1970.), 7-16. Cilj ovih misli o grijehu nije predstavljanje 
sustavne moralne teologije o grijehu, nego ga predstaviti u onoj mjeri koliko je 
potrebno za bolje razumijevanje sakramenta pomirenja jer je grijeh involviran 
u teologiju pomirenja. 


13 


14 


69 


70 


ORPBOSNENSIA XXIIL,/1 (2019.) 


teološki jasno da Bog nije uzrok grijeha, pa ni Sotona. Pravi uzrok gri- 
jeha je čovjekova volja, ane đavao koji ga samo nagovara na grijeh. Čo- 
vjek je u svojoj ranjenoj naravi sklon grijehu, ali stvarno griješi samo 
onaj koji slobodno pristaje na grijeh svjestan njegove pogubnosti. lako 
je čovjekov grijeh osobni čin, on uvijek ima komunitarne posljedice. 
Stadleru je jasno da grijeh oduzima milosni život pojedincu te ga vodi 
u duhovnu smrt a također da individualni grijeh slabi milosni imunitet 
zajednice, umanjuje svetost zajednice. 

Stadler dobro zna da grijeh, poput patnje, ima svoja mnogo- 
brojna naličja. Iako to nije u središtu naše teme, na mjestu je sažeto i 
kratko podsjeti da je grijeh složena stvarnost koja uključuje teški pri- 
jestup zakona ili propisa, prijestup ili krivi odnos prema nekoj osobi ili 
božanstvu (hamartia). Nadalje, grijeh uključuje neku nepravdu (adi- 
kia), bezakonje (asebeia) i sl. Uvijek se očituje u čovjekovu nastojanju 
da bude kao Bog, ali na način bez Boga ili protivan Bogu. Teološka 
dubina grijeha leži u odbacivanju Boga i preziranju njegove ljubavi. 
Naš pristup istraživanju je grijeh kao takav i milosno opravdanje samo 
u Stadlerovim poslanicama. 

Stadlerov suvremeni svijet je gubio osjećaj za grijeh. Prema bi- 
blijskom razumijevanju, koje je Stadleru bilo itekako poznato, patnja 
i trpljenje, bol i bolest su posljedice grijeha. O pojedinim grijesima i 
njihovim aplikacijama Stadler je pisao relativno često, kao npr. o ne- 
poslušnosti, o samodošlosti, o laži, o nepoštovanju nedjelje i roditelja, 
o četverim vratima pakla (mržnja, psovka, bludnosti krađa) koja vode 
u propast i sl.!5 

Općenito misteriju grijeha Stadler je 1895. pristupao od ondaš- 
njeg omalovažavanja grijeha i njegovih posljedica. Zato je polazio od 
tumačenja da je Bog stvorio Adama iz ljubavi, da je on Božje dijete koje 
je imalo besmrtnu dušu, posvećujuću milost, vrhunaravna svojstva, 
među kojima i besmrtnost. Svi ti darovi čovjeku trebali su prijeći i na 
njegovo potomstvo jer je od Boga stvoreni čovjek bio dionik Božjeg 
života. Stadler je tumačio da je pak Adamovim slobodnim grijehom 
sve srušeno jer čovjek u svojoj oholosti nije želio priznati ni Božje gos- 
podstvo, ni svoju ovisnost o Bogu. Čovjek je sam želio biti kao Bog. Pri 
tome Stadler je tumačio da je čovjek više povjerovao đavlu koji mu 
reče: Bit ćete kao bogovi, nego li Bogu koji mu kaže: Ne jedite s toga 
stabla. Stadler je nadalje obrazlagao da kad je čovjek već sagriješio, 


15 Usp.: Josip STADLER, ,Sredstva u borbi protiv četiriju vrata pakla“, Podbarjakom 
Srca Isusova, 251-252. 


Niko IKIĆ, ,Patnja i žalost, grijeh i pomirenje u Stadlerovim poslanicama“, 63-80 


umjesto priznanja i kajanja, on bježi od stvarnosti, skriva se i krivnju 
prebacuje na ženu, a ona na zmiju. Grijeh koji je Adam prebacivao na 
ženu zapravo je prebacivanje grijeha na Boga, koji mu je stvorio ženu, 
tumačio je Stadler. Poslije čovjekova grijeha Bog u svojoj ljubavi Ada- 
mu prvo obećava Onoga koji će satrti glavu Sotoni, a onda kažnjava 
čovjeka. Od tada je čovjek izgubio svoju mimonaravnost i besmrtnost, 
a posljedice grijeha prelaze na sva pokoljenja. Kao što je prvi Adam 
neposluhom zgriješio, tako je novi Adam svojim posluhom popravio 
Adamov neposluh, a Adamovu oholost uništio svojom poniznošću ko- 
jom je u svemu priznao Božje gospodstvo i njegovu volju, zaključivao 
je Stadler.“ 

Prema Stadleru u suzbijanju pogubnoga grijeha dvostruku ulo- 
gu ima svećenik. Tu temu je obrađivao u poslanici svećenicima iste 
1895. Svećenici prvo trebaju poučavati narod o pogubnosti i opasno- 
sti od grijeha, a s druge strane svjedočiti Božje milosrđe. Još jednom 
slikovito opisuje ulogu Sotone u liku zmije, koji svojom lukavošću na- 
pada čovjeka iz zasjeda čuvajući oholu glavu, koju će mu Krist satrti. U 
taktici đavla Stadler prepoznaje razbijanje i oduzimanje straha, uma- 
njivanje opakosti grijeha (nećete umrijeti), prekrivanje istine, buđenje 
i nuđenje prividno više vrijednosti (bit ćete kao bogovi) i sl. Nadalje, 
on ponavlja da Sotona čovjeka prvo oslobađa od straha da ne počini 
grijeh, a kad ga počini, onda mu nameće strah da ga ne ispovjedi. Pri 
tome Stadler upozorava da đavao igra na kartu da čovjek želi biti veći 
nego što jest; da će ga ono zabranjeno više usrećiti; da se veća sreća 
može postići neovisno o Bogu. U svemu đavao pokušava pomutiti čo- 
vjekov razum i preokrenuti njegovu volju. Dalje, Stadler je isticao da u 
svojoj obrani Eva krivo polazi od posljedica čina i straha od smrti, ane 
od priznanja Božjega gospodstva. Iskustvo da je Eva prekršila zabra- 
nu, a nije odmah umrla, prema Stadleru je dovoljan razlog za Adamov 
pristanak na grijeh. Time se čovjek stavio iznad Boga i njegove zapo- 
vijedi, zaključuje Sradler.!" Kao brižni pastir on je pozivao svećenike 
da paze na volju Božju koja se pokazuje u zapovijedima Crkve. Vršenje 
kršćanskih dužnosti nije, dakle, prepušteno samovolji kršćanina, bu- 


16 Usp.: Josip STADLER, ,Adamov grijeh, molitva, post, milosrđe“, Pod barjakom 
Srca Isusova, 302-303; 305; 308-310. 

17 U ovom dramatičnom prikazu o grijehu Adama i Eve Stadler se oslanjao na: 
Giovani GRANELLI, L'Istoria santa dell'Antico Testamento spiegata in lezioni 
morali, istoriche, chritiche e cronologiche (Modena: 1765-69.). S dogmatske 
strane se oslanjao na Aurelija AUGUSTINA, De civitate Dei, 1.14,c. 12113. 

dući da takvi služe sebi, a ne Bogu, zaokružuje Stadler.!? 

Kao što smo vidjeli na prethodnim mjestima, u svojim poslani- 
cama Stadler je pristupao misteriju grijeha primarno iz moralno-pa- 
storalnoga vida s ciljem suzbijanja grijeha i poticanja na sakramen- 
talno pomirenje. U poslanici iz 1915. iz sličnog vida, ali s malo više 
dogmatskog aspekta, promatrao je misterij zla, a time i grijeha, kroz 
stavljanje vlastite volje iznad volje Božje ili čak kroz protivljenje volji 
Božjoj. Pri tome je obrazlagao da se lako ravnati po Božjoj volji dok 
čovjeku ide dobro. Kad mu ne ide dobro, onda za to čovjek okrivljuje 
Boga. Kad vjernik stavlja svoju volju u Božju kao žrtvu, onda čovjek 
čini sve što Bog hoće, a Bog čini sve po volji čovjeka. Ako li nije tako, 
ako Bog ne čini što bismo mi priželjkivali, i tada čovjek treba prihva- 
titi da Bog čini sve za naše dobro, naglašavao je Stadler. Božja volja je 
nepromjenljiva i ona se vrši. Ipak Bog od ljudi očekuje da je prihvate 
slobodno i dragovoljno. Stadler je to pokušavao objasniti tvrdnjom da 
je Bog svemoguć i da je njemu poznata svrha za kojom čovjek čezne, 
put kojim ide, sredstva kojima se služi, zapovijedi koje ne drži. Kao 
sveznajući Bog zna što je dobro, a što zlo za čovjeka. Oslanjajući se na 
Alfonsa Ligurijskog"*?, tvrdio je da kad se čovjek protivi Božjoj volji, da 
su nevolje upravo zato zle jer ih čovjek čini da budu zle, budući da ih 
ne prihvaća iz Božje ruke. Bog dakle, pripušta zle nevolje čovjeku, ne 
zato što mrzi čovjeka, nego zato što mrzi njegov grijeh, isticao je Stad- 
ler i obrazlagao da bi Bog čovjeka mrzio kad mu ne bi prepustio neka 
zla koja su za čovjeka korisna. Sukladno Stadlerovu teološkom okviru 
ideja kazne za grijeh silno je prisutna u njegovim mislima o grijehu. Pri 
tome se oslanjao na biblijske tekstove kao npr. Jr 9,13-17; Lev 26,14- 
21; Iz 5,6: Ps 105, 16 i sl. Ipak za Stadlera smisao patnji i nevolja nije 
samo u kaznama, nego Bog zato pripušta kušnje da prokuša ustrajnost 
svojih pravednika. Paradigma za tu misao su mu svetopisamski likovi 
poput Abrahama, Joba, Josipa Egipatskog i sl. Za njega je najdublji teo- 
loški smisao nevolje i kušnje u proslavi Boga. Ipak je Stadleru itekako 
bilo jasno da pitanja nevolja i grijeha u ovom okviru ostaju bez pra- 
vog odgovora, da dodiruju neprozirnu tajnu. Nekoga Bog dovodi do 


18 Usp.: Josip STADLER, ,Prvi grijeh i vršenje volje Božje“ Pod barjakom Srca 
Isusova, 313-319. Vidi također poslanicu: ,Sredstva u borbi protiv četiriju vrata 


pakla“, Pod barjakom Srca Isusova, 260-261. 
1 s punim imenom Alfons Maria de Ligouri (1696.-1787.) crkveni naučitelj, 


utemeljitelj svećeničke udruge usmjerene na misije koja je kasnije prerasla u 
redovničku zajednicu redemptorista. U teologiji posebno ističe Božje milosrđe, 
milosnu djelotvornost te razvija mariologiju. 


Niko IKIĆ, ,Patnja i žalost, grijeh i pomirenje u Stadlerovim poslanicama“, 63-80 


časne službe iz preobilja, a drugoga iz siromaštva, kao da je aludirao 
na samoga sebe. To je dubina volje Božje, kaže on dalje. Izgleda kao 
zlo, a vodi k dobru, kao npr. da je Josipova prodaja u Egipat značila 
izbavljenje kuće Jakovljeve iz nevolje gladi. Ovdje je povlačio paralelu 
s narodnom mudrošću iz Bosne koja kaže: svako zlo ima i svoje dobro. 
Na kraju je zaključivao da grijeh čovjeka prvo vodi k propasti, ali se čo- 
vjek ipak može obratiti. Grijeh je najveće zlo na svijetu, a Bog ga uvijek 
može usmjeriti na dobro, tumačio je Stadler.“ 

Iz Stadlerovih poslanica može se jasno zaključiti da se osobna 
štetnost grijeha kao uvreda Bogu najčešće događa preko uvrede bli- 
žnjega, a time grešnik vrijeđa i Crkvu. Iz toga slijedi da je Stadler uz 
onu osobnu isticao i onu eklezijalnu dimenziju grijeha jer je svaki čo- 
vjekov osobni grijeh napad na svetost Crkve. 

Stadler je u siječnju 1882., dakle odmah nakon dolaska u Bo- 
snu, napisao poslanicu svojim svećenicima pod naslovom Sakramenat 
pokore. Ovdje je najsustavnije govorio o pokori prvo iz perspektive 
djelitelja sakramenta. On mora biti svjestan da ga slavi u ime Krista 
zbog čega treba nastojati da ga valjano i dostojno podjeljuje. Upozora- 
vao je svećenike da ako grešnik umre u svojemu grijehu, da će Gospo- 
din tražiti njihovu krv iz njihovih ruku (usp.: Ez 3,18). On im je dozivao 
u svijest da su svećenici radi puka, a ne puk radi svećenika. Zato oni 
ne samo da trebaju radosno ispovijedati one koji dođu, nego moraju 
tražiti i one zalutale. Stoga je njihova odgovornost velika ako su nesa- 
vjesni u ispovijedanju. On je isticao da je svećenik u Kristovo ime isto- 
dobno sudac i liječnik, ali također otac i pastir. Snagom svoje ovlasti 
praštanja on ,radja Isusa Krista u srcu vjernikah“. U istom duhu je na- 
stavljao da dobar ispovjednik prazni pakao, puni nebo, veseli anđele, 
žalosti Sotonu, usrećuje i čini blaženim grešnike, uzveličava praved- 
nike i u svemu promiče Božju slavu. Kad je učinak sakramenta pomi- 
renja u pitanju, dakle promatrano iz vida primatelja, Stadler je u istoj 
poslanici isticao da ovaj sakrament preporađa grešnika, pomiruje ga s 
Ocem nebeskim, oslobađa ga veriga i vražjega sužanjstva. Grešnik po- 
novo postaje dijete Božje i postaje posinjen. Među učinke sakramenta 
pomirenja Stadler je također ubrajao promjenu na primatelju, koji po- 
činje drukčije misliti, suditi, ljubiti što je mrzio, a mrziti što je ljubio. 
Pri kraju kratke poslanice Stadler citirao je papu Pija V. koji je napisao, 
da kada bi Crkva imala dobrih ispovjednika, brzo bismo vidjeli da se 


20 Usp.: Josip STADLER, ,Misterij zla, odbacivanje Boga“, Pod barjakom Srca 
Isusova, 717-728. 

cijelo kršćanstvo popravilo.?! 

Deset godina kasnije Stadler je ponovo pisao svojim svećenici- 
ma da je njihova zadaća umjesto straha od Boga u srca vjernika usa- 
đivati Božju ljubav. To posebno vrijedi za grešnike koji u strahu gleda- 
ju Boga kao osvetnika. Svećenici trebaju usađivati ljubav jer je ljubav 
kraljica ostalih kreposti. S takvom ljubavlju svećenici trebaju grešnike 
obraćati, a pravednike u ljubavi potpomagati, grešnicima savjetovati 
da izbjegavaju grešne prigode, budući da je veće čudo u grešnoj prigo- 
di ne sagriješiti, nego li mrtva na život uskrisiti. Ovdje je Stadler pono- 
vo dogmatski objašnjavao da smrtni grijesi zaslužuju vječne kazne, ali 
ih sveta ispovijed oprašta, pri čemu ipak ostaju vremenite kazne.“ 

Kao što loša hrana kvari želudac, jer ako se uzme samo jed- 
nom postoji opasnost od trajne bolesti i trovanja, tako i grijeh razara 
posvećujuću milost. Zato se bez milosti Božje nitko ne može spasiti. 
U svetoj godini oprosta 1900. Stadler je isticao da Bog nudi obilatiju 
milost grešnicima otvarajući im blago svoje milosti. Prema Starom za- 
vjetu oprosna godina je uključivala posebne povlastice, kao npr. da su 
robovi cijelu godinu bili slobodni, da su dugovi opraštani i sl. Iz toga 
je Stadler zaključivao da je u kršćanskom smislu Sveta godina prigoda 
osloboditi se đavolskog ropstva, isprositi oproštenje grijeha i kazna 
jer se samo po pokori ulazi u kraljevstvo nebesko. Pokora čisti srce, ra- 
svjetljuje razum, pripravlja dušu da bude spremna primiti Krista, koji 
je za nas svojom mukom prinio opću, javnu i savršenu pokoru. Sastav- 
ni dio pokore su kajanje i zadovoljština, poučavao je Stadler. Njemu je 
jasno da čovjek ne može u potpunosti zadovoljiti za učinjene grijehe, 
da je to za nas učinio Isus Krist, no nije se time Isus odrekao čovjekova 
doprinosa u procesu praštanja. Krist je učinio sve, a od nas traži da mi 
učinimo što možemo, sažimao je Stadler te poučavao da Isus uzima na 
se vječne naše kazne, a nama zajedno sa svima svetima ostavlja zado- 
voljiti za one vremenite kazne, koje Crkva oslobađa oprostom teme- 
ljem Kristova blaga, ali za koje propisuje i grešnikov doprinos. 


21 Usp.: Josip STADLER, ,Sakramenat pokore“, Pod barjakom Srca Isusova, 23-24; 


26. Ispovjedaonica je u crkvi poslije oltara najvažnija. Treba biti na vidnom 
mjestu. Ako je nema, svećenik je dužan nabaviti je na račun župe. Ako li župa 
nema crkve, ipak treba nabaviti ispovjedaonicu ili barem klecalo s rešetkom. 
Neka svećenici ne odbijaju vjernike od ispovijedi zbog neplaćanja duga, usp.: 
24-26. 

Usp.: Josip STADLER, ,Sredstva u borbi protiv četiriju vrata pakla“, Podbarjakom 
Srca Isusova, 258. 

23 Usp.: Josip STADLER, ,Pokora i pomirenje u jubilarnoj 1900. godini“, Pod 

Umjesto zaključka 


Posve je jasno da je Stadleru primarni cilj pisanja pastoralnih 
poslanica bio salus animarum. Pišući skoro redovito dvije poslanice 
godišnje, jednu puku a drugu svećenicima, on je odgajao i formirao 
kako savjest puka, tako i svećenika. Niti o patnji i žalosti, niti o grijehu i 
pomirenju Stadler nije razvijao sustavnu teologiju. O naznačenim poj- 
movima njegove misli su razbacane po njegovim poslanicama i pro- 
storno i idejno. 

Sažimajući njegove stavove o patnji i žalosti, može se sa sigur- 
nošću konstatirati da je Stadler živio i svjedočio svoju patnju. Patnja je 
njegov životni suputnik. Ona je u dobroj mjeri prožela njegov duhovni 
profil koji ga je nukao činiti sve što je moguće za sve koji pate. To je 
činio s puno ljubavi. 

Nadbiskup Stadler je, sukladno svojemu vremenu, a posebno 
ratnim okolnostima, osjećao i svjedočio da je patnje bilo sve više i 
više, naročito pod vidom siromaštva i stradanja. Stoga je pozivao i na 
umnažanje ljubavi. On je teološki tumačio da Bog pripušta patnje kao 
kušnje i kazne, ali i kao proslavu Boga. Za njega su patnje kušnje lju- 
bavi, kazne posvješćivanje grijeha, a zajedno su usmjerene željenom 
poboljšanju čovjeka. One su čovjeku teške, ali ako ih prihvaća iz Božje 
ruke, onda su podnošljive. Sveci i mučenici su svjedoci toga jer su Bož- 
ju volju stavljali ispred svoje vlastite. Stadler je podsjećao da kršćani 
ne pate sami. S njima pati Isus, a njegova muka je otvorena knjiga Bož- 
je ljubavi prema patnicima. Patnja i ljubav se prožimaju. Ljubav daje 
snagu patnji, a patnja utvrđuje ljubav. 

Stadleru je bilo jasno da je cijelo Sveto pismo puno patnje i pat- 
nika. On je uočavao da Stari zavjet bilježi ne samo čovjekovu patnju, 
nego svjedoči i Jahvinu patnju zbog kršenja Saveza od strane Izraelaca. 
Budući da mu je bilo poznato da Izraelski narod nije prihvaćao patnju 
bez prigovora i mrmljanja, Stadler je pozivao svoje svećenike i vjerni- 
ke da prihvate patnju kao volju Božju, kao prokušani put spasenja, a 
ne kao starozavjetno prokletstvo i kaznu (usp.: Iz 53,4;), da u patnji 
prepoznaju znak budućeg spasenja. Patnja za njega nije bila samo pro- 
kletstvo ili kazna, iako je i to opravdavao, nego i odgojna dimenzija te 


barjakom Srca Isusova, 391, 393. 395, 397, 399. U slici vatre koja tinja na koju 
se ne smije odjednom staviti puno drva, jer bi je ugušilo, tako i Crkva ne stavlja 
odjednom svu zadovoljštinu za počinjene grijehe. Zadovoljština se čini stalno, 
398. 


75 


76 


ORPBOSNENSIA XXII1,/1 (2019.) 


kaljenje i zrenje u vjeri na putu poboljšanja. Slobodno prihvaćanje pat- 
nje i podvrgavanje volji Božjoj za njega je put proslave Boga i izbavlje- 
nja čovjeka. To mu najbolje svjedoči starozavjetna Knjiga o Jobu, koja 
je klasik svjetske literature o patnji.“* U starozavjetnom Sluzi Jahvinu 
on je gledao dragovoljno prihvaćenu Kristovu patnju za spas svijeta (Iz 
52,14; 53,3; 53,3; 42,1-9; 49,1-6; 50, 4-11; 52,13-53,12). Zato je nagla- 
šavao da se bezgrešni Isus zauzimao za grešne, da je njegova pobjeda 
nad patnjom znak njegova božanstva, bitni znak njegova posredovanja 
između Boga i ljudi. Isus je u događaju ozdravljenja slijepog čovjeka od 
rođenja na upit učenika: Jesu li zato krivi njegovi roditelji ili on sam? 
odgovorio: Niti sagriješi on, niti njegovi roditelji, nego je to zato da se na 
njemu očituju djela Božja (Iv 9,2-3), čime je otvorio mogućnost razu- 
mijevanja da svaka čovjekova patnja ne mora biti tretirana kao kazna 
za grijehe. Štoviše, tumačio je, ako se patnju prihvaća kao volju Božju, 
da onda ona može prerasti u novozavjetno blaženstvo: Blago vama kad 
vas zbog mene pogrde i prognaju i sve zlo slažu protiv vas. Radujte se i 
kličite, velika je plaća vaša na nebesima. Ta progonili su tako i proroke 
prije vas (Mt 5,11). Također mu je bilo poznato da Pavao uživa u ne- 
voljama i tjeskobama (2 Kor 12,10). Može se reći da je Stadler patnju 
teološki ugrađivao u proces spasenja po Kristovoj patnji, a da je ipak 
nije mistificirao kao da je čovjek tek onda vjernik kad je u stalnoj tje- 
skobi.?> 

Za Stadlera patnja i žalost su bliski, ali ne istovjetni pojmovi. 
Njemu je jasno da je čovjek u patnjama često žalostan, ali može biti i 
radostan. Znao je da su patnja i žalost prožimale izraelsku povijest, da 
su proroci poučavali da im je korijen u grijehu, da je tuga znak grijeha, 
znak zaslužene Božje kazne (Izl 33,4). Također je znao da su proroci 
bili glasnici utjehe. Oni su naviještali da će im Gospod tugu u radost 
pretvoriti (Jr 31,12) ili pjesnički izraženo: oni koji siju u suzama, žanju 
u pjesmi (Ps 126,5). Stari zavjet poznavao je znakove patnje i tuge po 
razderanoj odjeći, posipanju pepelom (2 Sam 12,16) i sl. U istom duhu 
Estera je navlačila odjeću tjeskobe i žalosti (Est 4, 17k) i sl. 
Stadler je u posebnom teološkom smislu doživljavao patnju kao osob- 
ni susret s Bogom u kojemu se osjeća vlastita nemoć i Božja svemoć. 
Dakle, Bog i patnja u čovjekovu životu se ne isključuju, iako je čovjek 


24 Usp.: Marjan VUGDELIJA, ,Job i problem patnje“, BS, 64, 1-4 (1994.), 220; 225; 
228. 

25 Ovdje primjenjujem Zovkićevu misao na Stadlera, usp.: Mato ZOVKIĆ, ,lsus 
patnik i čovjekova patnja u Novom zavjetu“, BS, 53, 4 (1983.), 203. 

nerado prihvaća, a još teže podnosi. Teološki Stadler je patnju uvijek 
gledao u Kristovu zrcalu. Ona posve jasno ističe da je Krist svojom 
smrću oslobodio čovjeka od vječne propasti i smrti, ali ga nije oslo- 
bodio i od sadašnje patnje. Stadleru je jasno da ako je Isus patio, da je 
onda vjernikova patnja logična posljedica. Ako je sam Krist bio progo- 
njen i trpio (Iv 15,20), ako od patnje nije poštedio ni vlastitu majku, 
ako svoje apostole šalje kao janjce među vukove koje će ljudi po svojim 
sinagogama bičevati, pred upravitelje i kraljeve izvoditi, zbog njegova 
imena zamrziti (Mt 10, 16-23), ako izrijekom Pavao upućuje koliko mu 
je za Krista trpjeti (Dj 9,16), onda trpljenje za Krista nije nešto margi- 
nalno, nego primarno. Takvu kristološku dimenziju patnje isticao je 
Stadler i pozivao svoje vjernike da tu patnju prihvate kao Božju volju. 
U Pavlovu duhu je pozivao da nas ništa ne smije rastaviti od ljubavi 
prema Kristu, ni nevolja, ni progonstvo, ni glad, ni pogibao, ni mač (Rim 
8,35). Stadler je uvjeravao vjernike da im je Isus pokazao križni put, 
kojim je i sam išao i da ih ne ostavlja same na nevoljnom putu patnje, 
ali čovjek mora sam poći za njim, s njime supatiti i s njime suuskrsnuti 
(Rim 6,8). Uz kristološku dimenziju patnje naglašavao je istodobno i 
onu ekleziološku i pozivao vjernike da mole za one koji pate i da budu 
s njima solidarni. Stadleru je bilo jasno da s jedne strane patnja nije 
čovjekov ideal kojemu bi trebao težiti, a opet s druge strane niti nešto 
što bi pod svaku cijenu trebao izbjegavati, nego patnju više radi Krista 
u vjeri prihvaćati kao volju Božju. 

U svojem pristupu otajstvu grijeha i pomirenja Stadler je pola- 
zio od Božje ljubavi koja se očitovala pri stvaranju. Bog je stvorio čo- 
vjeka na svoju sliku i darovao mu vrhunaravna svojstva, među kojima i 
besmrtnost. Adam je slobodnim pristankom na grijeh iz želje da bude 
kao Bog prouzročio kidanje veze s Bogom pokazujući ne priznavanje 
njegova gospodstva. Posljedice za njega i njegovo potomstvo značile 
su gubljenje vrhunaravnih svojstava. Milosrdni Bog u Isusu kao no- 
vom Adamu otvara grešnom čovjeku novu perspektivu i pokazuje mu 
put pomirenja. U ovakvu okviru Stadler je stalno ukazivao i vjernicima 
i svećenicima na pogubnost grijeha, ali i na Božju ljubav u formi be- 
skrajnog milosrđa. 

Čini se da je Stadler osjetio da pod liberalnim utjecajem vjernik 
njegova vremena naglo počinje gubiti kršćanski osjećaj i razumijeva- 
nje za patnju i grijeh. Zato je on poput proroka Joela i Jone, Izaije i Za- 
harije te mnogih drugih starozavjetnih pisaca, neumorno upozoravao 
na pogubnost grijeha i pozivao na pokoru i patnju u Kristovu duhu. 

U fokusu njegovih poslanica je grešni čovjek koji čini grijeh, a Bog ga 
ipak poziva na ljubav i nudi mu svoje milosrđe. U tom duhu 1890. je 
prigovarao svojim svećenicima kao propovjednicima da ne znaju ni o 
čemu drugom govoriti osim o Božjoj pravednosti, a naročito o strahu, 
prijetnjama, kaznama... istina, naglašavao je Stadler, time se opominje 
na težinu grijeha, ali to nije vez koji će dugo trajati te je predlagao da 
se propovjednici više posvete temi Božje ljubavi u Kristu Isusu jer tko 
njega ljubi, ima život vječni, a tko ga ne ljubi, već je mrtav, zaokružio je 
svoju misao. 

Stadler kao dobar teolog snažno je povezivao teologiju Isusova 
križa kojoj je patnja središte s teologijom Kristova uskrsnuća i prosla- 
ve. Kristološki i eklezijalno uokvireno on je polazio od ovozemaljskoga 
i vremenitoga, a upućivao na nebesko i vječno. Tumačeći pralikove i 
biblijske slike, Stadler je ukazivao na zbilju i stvarnost te iznad mate- 
rijalnoga i tjelesnoga postavljao duhovno i vjersko. Način prikazivanja 
Kristove muke je put prepoznavanja još veće njegove ljubavi prema 
nama, koja bi trebala biti motiv i odskočna daska za nasljedovanje Kri- 
sta u konkretnom životu, kako su to preporučivali mnogobrojni znani 
i neznani teolozi, od kojih za neke jedva da smo čuli (Toma Vilanovski, 
Ventura, Magdalena Orsini) i sveci (sv. Amadej, sv. Fortuna) koji nam 
trebaju biti uzori i primjeri. Takvo isticanje Kristove patnje imalo je 
poticajni, pastoralni i pastirski karakter u svrhu spasenja duša. 

Sve crkvene zapovijedi Stadler je bez ograde smatrao Božjim 
zapovijedima. Time je izjednačavao pet crkvenih zapovijedi s deset 
Božjih zapovijedi, s obrazloženjem da je Crkva božanska ustanova, da 
sam Bog stoji iza njezinih propisa i navodio Kristove riječi: Tko vas 
sluša, mene sluša. Ovakvim pristupom Stadler je primarno isticao pri- 
mat volje Božje u odnosu na čovjekovu volju, čemu se čovjek protivi, 
a što zlorabe ideologije njegova vremena. Prema Stadleru izvor svih 
ljudskih patnji i zala je čovjekov grijeh koji se začinje u njegovu srcu, 
posebno onda kad čovjek stavlja svoju volju ispred Božje ili kad niječe 
Božju opstojnost. Dok je osuđivao čovjekov grijeh, dotle je uvijek imao 
srca za čovjeka koji je zgriješio. 

Iz teološke perspektive može se sa sigurnošću zaključiti da su 
njegovi stavovi kako o patnji i žalosti, tako o grijehu i pomirenju tipično 
neoskolastički, utemeljeni kristološki i eklezijalno posebno na stavo- 
vima Tridentskog koncila, tadašnjih papinskih dokumenata i uvaženih 


26 Usp.: Josip STADLER, ,Ljubav i pobožnost prema Kristu“, Pod barjakom Srca 
Isusova, 216. Isto ponavlja u poslanicama iz 1892. i 1909. god. 

teologa. Kod njega je temeljni pristup onaj pastoralno-moralni, a do- 
gmatski je usputan. Važnija mu je bila životna i pastoralna primjena od 
teoloških spekulacija, što nije nelogično. Kad je potrebno, onda Stadler 
pomno obrazlaže i dogmatski utemeljeno u neoskolastičkom duhu. On 
je bio po struci teolog, a po zanimanju pastir. Svoju fundamentalnu 
teologiju prenosio je na pastoralno polje. Taj profil je bio sastavni dio 
njegove osobnosti, a iskustvo patnje je dobrano formiralo njegove pa- 
stirske stavove. Sveci se kale u nevoljama i patnjama. Sve ovdje rečeno 
ukazuje da je Stadler jedan od njih. 


SUFFERING AND SADNESS, SIN AND RECONCILIATION IN 
STADLER'S EPISTLES 


Summary 


Suffering and sorrow, sin and reconciliation are as old as humankind. They 
are intertwined, and connected with man like oil to a wick. This is why the eternal hu- 
man questions are: Why does man suffer and how can this suffering be dealt with? The 
causes of man's suffering are very complex and, of course, lie to a certain extent with 
man himself. He is placed on a cross, between his limitation and his aspiration to tran- 
scend it, between his own transgressions against the world, against himself, against 
others, against God, etc. 

For the theologian, suffering poses a direct question about the meaning of 
creation and existence. In the Old Testament, suffering is viewed as a consequence of 
sin, as a personal curse and punishment for sins. New Testament Theology has devel- 
oped a deeper Christian and ecclesiastical approach to suffering. It looks at man's 
suffering as the reflection of Christ's. Christ has freed man from death forever by His 
death, and He has left His suffering as a path to salvation. Therefore, the New Testa- 
ment does not see suffering as a punishment, but as a time of new birth and maturity, 
as a means of personal salvation and the glorification of God. For man, suffering is the 
test of his faith, supporting his hope and proving his love. If it is accepted in faith and 
united with the loving Christ, then it is not sufficient of itself but is consolidated with 
Christ and the whole Church. 

Stadler in his theology sees man's sin as an offense against God through 
his neighbor and as a threat to the sanctity of the Church. Both suffering and sin have 
thousands of faces. Theologically, suffering is always seen as man's free consent to sin, 
with personal and ecclesial consequences. According to Stadler, the cause of'sin lies not 
in God, nor in Satan, but in man's will. In this sinful process, he points to the tactic of 
Satan, who first liberates man from the fear of sin, and afterwards and as a result of 
this, man is unable to confess. This is why sin demands punishment and seeks repara- 
tion. In the process of reconciliation, God uses priests, who should be judges as well 
as healers in their approach to the sinner, stressing first and foremost God's love and 
mercy, Stadler emphasizes. 

In this article, suffering and sadness are presented first of all from the ex- 
istential point of view. Then, on the basis of his epistles, Stadler's theological views of 
suffering and sorrow are presented. The third section deals with Stadler's understand- 
ing of the perversity of sin and the need for sacramental reconciliation. It is not within 
the scope of the article to offer a deeper and more comprehensive examination of the 
interwoven and complex dogmatic, moral, pastoral, philosophical, and psychological 
insights of suffering and sin. The article seeks to show that Stadler's approach to these 
concepts is primarily pastoral and moral, together with the dogmatic explanation that 
it is typically neo-scholastic in connecting the theology of the cross (suffering, death, 
suffering, sorrow, sin and reconciliation) with the theology of resurrection and cel- 
ebration. 

Key words: Stadler, suffering, sorrow, sin, reconciliation. 


Translation: Pavle Mijović and Kevin Sullivan 


